**Õiguskantsler**

Kohtu 8

[info@oiguskantsler.ee](mailto:info@oiguskantsler.ee)

05.08.2025 KL 112-25

**Tarbijahuvide kaitsest**

Austatud õiguskantsler Ülle Madise. Eesti Omanike Keskliidu (EOKL) pöördub Teie poole seoses monopolide hinnakujundusega, mis tegutsevad elektituruseaduse-, maagaasiseaduse-, kaugkütteseaduse- ning ühisveevärgi ja kanalisatsiooniseaduse alusel (seadusjärgsed monopolid). Kuigi kõikide eelnimetatud seaduste eesmärgiks on tagada tarbijale kvaliteetne teenus mõistliku, põhjendatud ja võrdse kohtlemise põhimõtet järgiva hinnaga, siis EOKL´i hinnangul ei ole tarbijate huvid nendes küsimustes kaitstud. Näiteks teeb omanike liidule suurt meelehärmi seadusjärgsete monopolide hinnaregulaatori tavapraktika, mis peab seadusjärgse monopoli kasumiootust iseenesest mõistetavaks ka siis, kui selle hinnatase ületab mitmekordselt teiste lähipiirkonnas tegutsevate ettevõtjate hinnataset. Seadusjärgsete monopolide omanikeks olevatel kohalikel omavalitsustel on omakorda kombeks keskenduda oma monopoli kasumlikkusele, selmet parandada tarbijate huvides selle efektsiivsust, liites see näiteks naaberomavalitsuse samaliigilist teenust pakkuva monopoiga. Selle tulemusel on (koostöös hinnaregukaatori kasumigarantiiga) paljude seadusjärgsete monopolide kasumimarginaalid tarbija vaatest mõistlikkuse piirid ületanud ning tõstnud piirkondlikud teenuste hinnaerinevused kuni neljakordseks. Uurivas ajakirjanduses avaldatud info põhjal (Märja alevik ja Loksa linn kaugküttevõrk) ei toimu sisulist kontrolli ka seadusjärgsetele monopolidele investeeringute üle, mistõttu võib saada tarbijale hinnatõus osaks ka siis, kui teenuse kvaliteedis midagi paremuse suunas ei muutu.

Kõige eelnimetatu juures salastavad seadusjärgsed monopolid ja nende tegevust kontrollivad avalik-õiguslikud institutioonid lisaks ka **õigusvastaselt** (vt AvTS § 28 lg 1 p 26 ja 27) hinnakujunduse aluseks olevat informatsiooni, mille tulemusel puudub tarbijatel võimalus enda huve seadusjärgsete monopolde vastu kaitsta. Koostoimes eeltooduga on see toonud kaasa kontrollimatu hinnatõusu, mis tõotab kahetsusväärselt veelgi kiireneda, sest tänaste seadusjärgsetel monopolide fookuses ei ole efektiivsuse parandamine ega innovatsioon, vaid sunnismaiste tarbijate arvelt võimalikult suure kasumi teenimine. Kui tõmbekeskuste seadusjärgsete monopolide puhul on selline eelviidatud seaduste mõttega vastuolus olev starateegia jätkusuutlik, siis ääremaal kehtib selle tingimustes nn „viimane kustutab tule“ olukord, kus ebamõistlikult kõrge hinna tõttu otsivad tarbijad võimalusi monopoli teenusest vabanemiseks, mis kasvatab lumepallina teenust edasi ostvate tarbijate hinnataset.

Võttes arvesse eeltoodut palun Teid võtta seadusjärgsete monopolide kohustus, tagada tarbijale kvaliteedinõuetele vastav teenus mõistliku, põhjendatud ja võrdse kohtlemise põhimõtet järgiva hinnaga, enda tähelepanu alla. Juhul, kui Teil on soovitusi ja ettepanekuid, kuidas EOKL saab tarbijate huve eelviidatud probleemide osas paremini kaitsta, siis oleme ettepanekutele avatud.

Lugupidamisega,

Andry Krass

Juhatuse esimees